אגיוס ניקולאוס (Agios Nikolaos) נמצאת קילומטרים ספורים מזרחית מעיר הבירה הרקליון, אבל בשנות ה-60 של המאה הקודמת היא לא הייתה מוכרת במיוחד מחוץ לכרתים. בשנות ה-60 גילה אותה מישהו שאתם מכירים והפך אותה למעצמה. האיש היה יוצר האנימציה, הבנאי והמפיק האגדי וולט דיסני. הוא התאהב בעיר הקטנה ובעקבותיו זרמו אליה אנשי קולנוע נוספים, שהפכו אותה למקום טרנדי ונחשב. אחר כך באו גם המעריצים ואגיוס ניקולאוס הפכה ליעד הנופש הפופולרי שהיא היום - עיר חוף יפה ומזמינה מהמחוז המזרחי של האי כרתים.
מצליחה אבל רגועה. זוהי עיר נופש רגועה משהו, שכמו האגם שבה, לוקחת את הזמן לאט ובבגרות נעימה. האגם הזה היה אגם של מים מתוקים, שמפאת הסירחון שיצא ממימיו העומדים, הפך במאה ה-19 למפגע ריח ולכלוך ולכן חובר בשנת 1867 אל הים, לתמיד.
על חיי לילה פחות צריך לדבר באגיוס. אולי יותר על חיי ערב. אלו מתמקדים במדרחובים שצמודים כאן לנמל ולים, עם הברים והטברנות שעל המזח ובשלל החנויות ואווירת החופש והכיף.
אם הרסוניסוס ומאליה מושכות את התיירים הצעירים והסוערים יותר, מחפשי הבילויים הליליים, האלכוהול והמועדונים רוויי הההורמונים, המוסיקה והריקודים, אגיוס ניקולאוס מתאימה למבוגרים יותר והרגועים שבין התיירים. לא תמצאו כאן מסיבות רועשות לתוך הלילה ובהשוואה לרעש וההמולה של הרסוניסוס ומאליה, אגיוס ניקולאוס תשכיב אתכם לישון רגועים ונינוחים. עיר שקטה ונינוחה, לאנשים בוגרים ורגועים יותר.
חוף קיטרופלטיה (Kitroplatia) - החוף המרכזי הסמוך למרכז העיר. חוף מסודר שלידו שלל טברנות מוצלחות.
חוף אלמירוס (Almyros) - נמצא כ-20 דקות הליכה ממרכז העיר. חוף שווה, שקט ונינוח יותר.
חוף עמוס (Ammos) - החוף הדרומי של העיר, באזור המרינה. משמעות שמו היא "חול", כי הוא חוף חולי ונהדר עם שמשיות להשכרה ומסעדות.
חוף אמודי (Ammoudi) - חוף קטן שממוקם במפרץ טבעי ומוגן מרוחות בתוך העיר. יכול להיות עמוס, אבל ביום עם רוח חזקה, הוא נעים יותר לרחצה ואגב, יש בו הרבה ספורט ימי.
הנמל הוונציאני בחאניה (Chania ‪Old Venetian Harbor‬) הוא נמל ציורי שמצדיק את כל הקלישאות, על הקסם של האיים היווניים והתושבים החביבים והמזמינים שחיים בהם.
מבט בנמל המרהיב של חאניה מגלם את כל מה שיפה כאן ואת העירוב בין דורות של כובשים, השפעות, סגנונות ובנאים. על אף המוני התיירים שמגיעים אליו, הנמל שומר על הקסם הים-תיכוני שלו, שמערב השפעות יווניות, תורכיות ואיטלקיות.
כאן, בנמל של חאניה, צולם הסרט המפורסם "זורבה היווני". בין הסירות למזח, ברקע הבתים החינניים ובעלי החזות הרעועה, הפליא היווני הקולנועי להקסים את חובבי הקולנוע ולהפוך את איי יוון לאחד ממוקדי התיירות הנחשקים בעולם.
אם זמנכם מוגבל, עלו אל מגדל התצפית הוונציאני שבצדו המערבי של הנמל. ראו מכאן את השילוב הייחודי של בתים ונציאניים, גגות רעפים בסגנון אירופאי, מרפסות עץ תורכיות-עות'מניות, מגדלי כנסיות וצריחי מסגדים. באופן סמלי, לא תראו מכאן את בית הכנסת היהודי "עץ החיים", שנותר מהקהילה היהודית שחיה כאן פעם, עד השואה ב-1944.
מה שכן תוכלו לראות מכאן הוא מגוון האתרים שמסביב. ממבצר הפירקס והמזח שצורתו של סהר ועד מסגד היניצ'רים רב-הכיפות. מולו ניבט המגדלור הוונציאני שבקצה שובר הגלים.
#מה לעשות בנמל?
מסביבכם יש מספר אתרים מעניינים לביקור. לחצו על הלוגו שלנו ותראו. לאחר מכן, למי שזמנם בידם - יש בנמל הישן, היפה והנקי של חאניה, עם הבתים הצבעוניים שמקיפים אותו, מגוון טברנות ומסעדות, ברים ובתי קפה נעימים. שבו ותיהנו מהבריזה ומריח הים, לצד המטעמים המקומיים ומשהו לשתות. קחו את הזמן, אתם ביוון!
ההנאה תגדל עוד, אם תמצאו את הזמן לשוטט בסמטאות הנמל. גם ביום וגם בלילה, מדובר בהצצה קסומה אל ההיסטוריה והארכיטקטורה של האי והעיר העתיקה ובאנשים שעושים אותם נעימים כל כך.
בין לבין, במגוון החנויות שבסמטאות הנמל, תוכלו ליהנות משופינג מקומי. כאן נמכרים דברי עור, בגדים, נעליים, קוסמטיקה מקומית ומזכרות לתיירים. תיהנו!